Hvala lijepo gospodine predsjedniče Hrvatskog sabora. U ime kluba HDZ-a molim stanku zbog skandala koji se provlači medijima od jučer, a koji ukazuje na moguće zloporabe službi, vrlo ozbiljne zloporabe službi koji ima teške reperkusije na ovaj Sabor, potencijalne i na parlamentarnu demokraciju u Hrvatskoj.
Dobro. Kolega Vukšić Branko.
Iz istih razloga tražim stanku.
Kolega Kajin Damir, isto? Kolega Igor Dragovan zastupnik. Više zahtjeva nema. Prvo idemo na stanku. U 9,45 nastavak. [[NASTAVAK NAKON STANKE U 9,45 SATI]] Poštovane kolegice i kolege, stanka na zahtjev predstavnika klubova zastupnika je istekla. Molio bih poštovanog potpredsjednika Doma, Željka Reinera, da u ime kluba HDZ-a aktualnu temu predstavi.
Poštovani gospodine predsjedniče Hrvatskoga sabora, poštovane kolegice i kolege. Kao što sam rekao u zahtjevu za stanku, radi se o skandalu kakav se do sada još nije u novije vrijeme javio u našoj političkoj praksi. Pojavili su se dokumenti koji ukazuju da se provodila obrada nad jednim članom ovog Sabora, gospodinom Linićem konkretno, iako se tvrdilo da to nije tako. Navodi koji upućuju na korištenje službi za osobne obračune unutar SDP-a. Konkretno navodi koji upućuju da nakon što je gospodin Linić prozvao premijera Milanovića za nepotizam se počeo događati cijeli niz obrada, praćenja itd., na koje se on potužio i tražio da se to ispita. Ono što zabrinjava je da je saborski odbor, odbor ovoga Visokog doma proveo postupak no slijedom dokumenata koji su se sada pojavili u tom postupku se lagalo i obmanjivalo saborski odbor dakle i Hrvatski sabor. U koju je, kolegice i kolege, poziciju doveden Hrvatski sabor kao vrhovsko predstavničko tijelo hrvatskih građana ako mu se može lagati i obmanjivati ga bez ikakvih posljedica? Postavlja se naravno pitanje je li to jedina takva afera, postoje li i slične takve koje su prikrivane a koje će prije ili kasnije izaći na svjetlo javnosti. Kako je moguće da se slijedom političkog navoda provodi istraga protiv bivšeg ministra i članova njegove obitelji na temelju praktički nepostojećih razloga što se i priznaje da se radi o neprovjerenim informacijama itd., itd…?. To vrlo ozbiljno ugrožava parlamentarnu demokraciju. I svi koji ovdje sjede moraju biti svjesni toga. Lagati, obmanjivati svjesno Sabor je nešto što je valjda najozbiljnije što se može u parlamentarnoj demokraciji dogoditi. Premijer je to demantirao, sjećamo se, osobno, mašući dokumentima SOA-e i tvrdio da se takve stvari u Hrvatskoj ne događaju. Dakle postavlja se vrlo ozbiljno pitanje tko može u ovoj državi sabotirati saborski nadzor, tko u parlamentarnoj demokraciji može lagati Saboru i tvrditi da su stvari za koje postoje sada dokumenti neutemeljene i neistinite. Bez obzira, kolegice i kolege što se radi još svega o 10-ak dana da mi ovdje sjedimo, potpuno je nevažno da je zadnji dan zasjedanja ovoga Sabora ili da je prvi dan zasjedanja sljedećeg Sabora mi svi, svi, ne samo oni iz oporbe, nego zbog svoje vjerodostojnosti i oni iz vladajuće koalicije moraju dići svoj glas protiv toga i tražiti sankcije jer je to nedopustivo. Nedopustivo u ozbiljnoj parlamentarnoj demokraciji. Tražimo zbog ozbiljnosti situacije da premijer Milanović dođe ovdje i pred vama svima jasno objasni o čemu se radi. Hvala lijepa.
Hvala lijepa. U ime Kluba ljevičara u Hrvatskom saboru poštovani zastupnik Branko Vukšić.
Uvaženi predsjedniče Hrvatskoga sabora, uvažene kolegice i kolege. Malo prije kolega Reiner je rekao da su lagali Saboru. Najbitnije je to što se Sabor ne uvažava kao institucija o čemu smo govorili mnogo puta ovdje za ovom govornicom. 2006. godine došao mi je jedan visoko pozicionirani policajac i rekao je da sam prisluškivan i da postoje prijepisi razgovora između gospođe Vesne Škare-Ožbolt i moje malenkosti. Pitao sam jer sam ja predmet obrade, reko ne, ti si žrtva slučajna, prisluškivalo se gospođu Vesnu Škare-Ožbolt. Bio je podeblji fascikl tih prijepisa telefonskih razgovora. Pitao sam je li to službeno ili je ona praćena, ne, to je bilo neslužbeno. Znači podzemlje radi stalno, obavještajno podzemlje radi svoj posao. Ovo o čemu se danas govori pitanje je obavještajnog podzemlja, ne zna se tko kome smješta i zbog čega. Čak i mafija poštuje neke zakonitosti, čak i mafija ima neke kodekse, a taj je kodeks ne diraj mi obitelj. Ovdje se ide toliko daleko da se diraju obitelji, da se upozorava pazi postavit će ti sinu kokain u prtljažnik pa se ti vadi kasnije. Ovo što se događa je prestrašno, ali događa se to pred svake izbore. Pred svake izbore izvuku nekome neke nečistoće, međutim to se vraća kao bumerang onima koji su to napravili. Ja ne znam tko je to napravio, zbog čega se to pojavilo u medijima, ali se nije slučajno pojavilo prije izbora. Zastupnici bi trebali na to reagirati, mi trebamo vratiti, možda mi nemamo ni šanse više vratiti ali oni koji će doći dostojanstvo ovome Saboru. Daju vam kruh ali vam otimaju dostojanstvo, dušu, osobnost, ljudski integritet, samo zato da se dižu ruke i da mogu oni preko s one strane Markova trga radit šta god žele, a ovo se pretvara u glasačku mašinu i to je najžalosnije. Nažalost, svjedočio sam kao saborski zastupnik porazu Hrvatskoga parlamenta jer Hrvatski parlament ne odlučuje. Odlučuje mala skupina ljudi, a većina, ne ova, svaka većina diže ruke. Sjetite se govora drugih predsjednika Vlade za ovom govornicom. Uvijek su dijelili lekcije, uvijek su naređivali i uvijek je bila njihova zadnja. Tako i ovo. Apeliram na stranke, na zastupnike, na dostojanstvo u izbornoj kampanji. Apeliram da ne dirate obitelji, apeliram da se ne spuštate ispod nivoa mafije jer ovo je žalostan trenutak i ovaj Sabor će biti upamćen, ovaj saziv Sabora stvarno kao što su mnogi kolege rekli koji su mnogo duže tu nego što sam ja, kao jedan od najlošijih, a nije loš zbog toga što loši ljudi sjede u njemu, što nema pametnih ljudi nego zbog toga što su ponizni, što saginju glavu samo zato da bi zadržali fotelju. E pa ona ocjena koju je netko spominjao jučer ili prekjučer od 1,nešto bit će još niža, još niža. Ovo što se događa sa podmetanjima saborskim zastupnicima, sa optužbama, sa uvlačenjima obitelji, događa se i u predizbornim kampanjama, a treba reći jednu istinu i morat ću je reći, ne mogu to izdržati. Politika je bordel kad su političari prostitutke. Hvala lijepo.
Hvala i vama. Poštovani zastupnik Damir Kajin u ime kluba.
Poštovani gospodine predsjedniče, gospodo zastupnici. Više nema nikakve dileme, sada svi znamo da je gospodin Linić bio pod istragom. Ja kažem to ne bi bio problem, pod navodnicima to ne bi bio problem. Zašto gospodin Linić ne bi bio pod istragom, netko od vas ili ja? Problem je ako je policija obmanjivala ovaj Sabor i problem je ako je policija odnosno ako su službe podmetnule nešto Liniću. Ako je netko lažno svjedočio, ako ja lažno svjedočim vi ili službe, poglavito ovdje u Saboru to ne može završiti bez smjena. Što se gospodinu Liniću stavlja na teret? Znači da je negdje u Americi deponirao nekih miliju eura odnosno posjedovanje neke vile u Švicarskoj. Sad sam ga pitao dobro Slavko imaš tu vilu u Švicarskoj, rekao je to me i žena pita. Ja tvrdim da za ovo istražiti, da bi o tome mogli progovarati mjerodavno zato bi nam trebala još jedna izvanredna sjednica. Trebala bi nam još jedna izvanredna sjednica o radu službi, MUP-a, PNUSKOK-a, a tu slobodno možemo ili to možemo protegnuti i na DORH koji radi ili ne radi, a ako radi onda radi na daljinski. Odbor je dobio informaciju da nema govora da je gospodin Linić praćen. Jasno, dobro je da je ta informacija procurila u javnost o kojoj mi danas govorimo. Tu treba vidjeti i tko dila te informacije unutar službi i zašto je sigurnosni sustav Republike Hrvatske porozniji od švicarskog sira. Temeljni problem tvrdim je nadzor sigurnosnog aparata u Republici Hrvatskoj. Sve optužbe protiv Slavka Linića pokazale su se praznom puškom i sada bi ta prazna puška mogla upaliti u onoga tko ju je držao. U ovoj zemlji najlakše je nekoga putem službi pod navodnicima detronizirati. Pogledajte slučaj Sanader, ja sam zadnji koji bi ga amnestirao, svi znate što sam ja govorio. Presude mu padaju kao na tekućoj traci. Pogledajte slučaj Bandić. Mene nitko neće uvjeriti da pritvaranje nije bilo motivirano predsjedničkim izborima. Pogledajte Fimi mediu, tamo da, pogledajte pandane u nekim krajevima Republike Hrvatske, tamo se ne dešava ništa jer je netko stavio pod svoj šinjel šefa DORH-a. Pogledajte slučajeve oko nekretnina. Ovdje se u Zagrebu nešto zamjenjuje, tamo gdje se državno pretvara u privatno za protuvrijednost jedne ili bez i jedne kune ili manje od jedne kune. Ne dešava se ništa. Koji su to kriteriji? Koji su to principi? Što se ne otvori? Recimo slučaj Hypo banke. Što se ne otvori slučaj Raiffeisen štedionica? Vlada, Sabor mora zatražiti ili moramo zatražiti da se sve to raščisti. MUP se mora očistiti. Službe se jednostavno moraju kontrolirati. Tko ih kontrolira? Da li su službe neovisne od vlasti? Kako je to? To bi bilo dobro kad bi bile profesionalne, ali nadzor nad njima mora biti. One ne mogu što hoće. One se ne smiju uključivati u ovo predizborno vrijeme u rat političkih blokova. Ja ću isto sada ovdje još jedanput zavapite neka MUP, neka DORH još jedanput otvori slučaj Martine Duras iz Pule. I Sabor mora kriknuti o ovom slučaju da ne bi parlamentarizam u Hrvatskoj pod navodnicima riknuo.
Hvala lijepa. Poštovani zastupnik Igor Dragovan u ime kluba SDP-a.
Poštovani kolega Reiner, Sabor nije sigurno doveden u poziciju kao što je Hrvatski sabor bio doveden u poziciju 2003. godine kada su kolege iz vašeg kluba hodale po ovim hodnicima držeći komad žice i tvrdili da je u utičnicu u klubu HDZ-a postavljen prislušni uređaj i da to radi Račanova vlada. To je bilo u predizborno vrijeme 2003. godine. Neki će se toga sjetiti, neki neće. Vjerujem da će se sjetiti hrvatski građani, ali je to bila priča. Sad nema utičnice, ima nešto drugo. Ali je činjenica isto tako i zbog hrvatske javnosti valja ponoviti da je Odbor za unutarnju politiku i nacionalnu sigurnost prema predstavci kolege zastupnika Slavka Linića kako usmenoj, tako i pisanoj proveo nadzor sukladno zakonu. I zaključci koje je doneo odbor ukazuju i utvrđuju sljedeće, da nije bio neovlašteno i protuzakonito proveden nikakav postupak protiv kolege Slavka Linića. To su bili zaključci. Prema tome, ono što mislim da je isto tako važno reći a i kada sam bio u opoziciji jako sam vagao riječi o tome da li su službe, a ovdje se to vrlo lako kaže u političke svrhe upotrijebljene jer sam smatrao da je to jedan od najosjetljivijih dijelova hrvatske nacionalne sigurnosti, da se ljudi koji tamo rade bez obzira što god mislio tko kako su na ta mjesta došli dovode u situaciju da građani u njih nemaju povjerenja, a oni u njih povjerenja trebaju imati. Ja i dan danas kao što sam imao i prije imam povjerenja u ljude koji taj posao rade, a sustav koji smo izgradili svi mi ovdje u Parlamentu je, postoji kontrola s kojom se može najveći dio toga utvrditi. On nije savršen, nije savršen niti u jednoj zemlji ali sigurno u Hrvatskoj je u puno boljoj mjeri nego u nekim drugim zemljama. Što se tiče kolege Kajina, kolega Kajin vi ste član Odbora za unutarnju politiku i nacionalnu sigurnost. Bilo bi mi drago da smo zajedno sudjelovali u provedbi nadzora sigurno biste imali priliku jasno vidit, možda izrazit svoju sumnju i reći da sve ono što smo napravili nije bilo dovoljno, niste bili sudjelovali u tom cijelom procesu za razliku od drugih kolegica i kolega, članova Odbora za unutarnju politiku i nacionalnu sigurnost. I na kraju, najvažnija je stvar da hrvatski građani smatraju odnosno najvažnija je njihova vjera u to da sustav ne manipulira, da se sustav ne zloupotrebljava prema bilo kome zvao se on Igor Dragovan, Slavko Linić, kolega Reiner ili bilo koji građanin Republike Hrvatske. I stojim jednako iza zaključaka koje smo donijeli na Odboru za unutarnju politiku, za nacionalnu sigurnost tada kao što stojim i sada. Hvala lijepa.
Hvala lijepa.
E pa sad, s obzirom da sam čuo svoje kolege sa ove strane, [[Upadica predsjednik: Kolega Linić.]] znate brane me oni koji su mi podmetnuli da sam novac držao u frižideru. Ali [[Upadica predsjednik: Kolega Linić.]] su Slavka Linića upotrijebili. Vi upotrebljavate djecu [[Upadica predsjednik: Kolega Linić.]] moje supruge i to branite. Stidim vas se! [[Upadica predsjednik: Kolega Linić.]] Gospodine predsjedniče zloupotrijebio sam Poslovnik pa se udaljujem.
Je, hvala lijepa. Poštovane kolegice i kolege, dakle ovo je zaista predizborno vrijeme ali molim vas kolege zaista sam slušao sve što ste govorili. Dozvolite da završim ono što želim reći, pa me na konferenciji za tisak ponovno napadnite. To je potpuno legitimno i demokratski možda i opravdano čak i u predizborno vrijeme. Dakle, ne ulazim i ne ocjenjujem konkretan slučaj, ali ovo jeste predizborno vrijeme. Ali nije vrijeme izvan nas. Mi to vrijeme činimo takvim kakvo je. Ocjena da Sabor nije uvažena institucija može stajati za pojedince, ali to ne može stajati za cjelinu jer saborski zastupnici imaju savjest i imaju odgovornost kad dižu ruku i oni su dizali ruke i odlučivali o svim aktima ovdje temeljem svoje volje. Ako netko nije to moramo konkretno utvrditi, a ne možemo paušalno reći da Sabor ne zna šta odlučuje. E pa ne možemo tako. Drugo što želim reći ne možemo iz makar i bile točne informacije iz novinskih izvještaj izvlačiti velike zaključke. A opće poznato svima koji se bave i politikom, ali i sigurnošću da su institucije čuvari naše sigurnosti demokratskog poretka. Sumnja u institucije zaista treba biti ali se ona treba dokazivati, a ne paušalno ocjenjivati. Načelo vladavine prava vrijedi samo kad djeluju institucije. I kad djeluju institucije onda postoji pravna država. Bez toga je nema, ja se usuđujem reći iza ovog mikrofona. Dakle, ostajemo u službi sve do konstituiranja novog Sabora i sve demokratske metode su dobre i poželjne. Ali čuvajmo se izbornih potreba. Hvala lijepa. A sada idemo odlučivati o točkama koje su bile. … [[Upadica se ne razumije.]] Molim? Kolega Rainer sad smo gotovi, nema replike.
Gospodine predsjedniče ja sam zatražio da pozovemo, da ovaj Sabor pozove premijera ovdje da objasni cijelu situaciju.
Premijer ne može objašnjavati situaciju što nije u njegovom djelokrugu. Nemojte tražiti ono što ne može.
Kako nije u njegovom djelokrugu? Pa u čijem je?
Što bi bilo u njegovom djelokrugu? Hvala lijepa.